早喺1989年10月，香港政府已經決定喺大嶼山北面嘅赤鱲角起新機場，取代飽和咗嘅啟德機場。當時政府邀請地下鐵路公司(家下港鐵公司)，負責起大嶼山機場鐵路，駁新機場到市區。但係工程最終要等中華人民共和國同埋英國政府談判，最後喺1994年11月達成財務同土地安排協議。最終大嶼山機場鐵路成為兩條鐵路綫，分別係東湧綫同機場快綫。1998年6月21號，由香港特別行政區第一任行政長官董建華，主持開幕儀式，第二日正式運作。